**Το ΜέΡΑ25 θα απέχει από την ψηφοφορία της τροπολογίας Κικίλια.**

Η κυβέρνηση του Κυριάκου Μητσοτάκη φέρνει το εθνικό σχέδιο για τον εμβολιασμό, την κορωνίδα υποτίθεται της πολιτικής της για την πανδημία, στο παρα πέντε της ολοκλήρωσης ψήφισης νομοσχεδίου «σκούπα» του Υπουργείου Υγείας, σε τροπολογία με 22 άρθρα, εκ των οποίων μάλιστα τα 12 τελευταία είναι άσχετα με το πρόγραμμα εμβολιασμού!

 Η κυβέρνηση μπορούσε κάλλιστα να συμπεριλαμβάνει το σχέδιο, το οποίο αποτελεί ένα μίνι νομοσχέδιο από μόνο του, στο εν λόγω κατεπείγον νομοσχέδιο, αλλά επέλεξε να το φέρει την τελευταία στιγμή, λειτουργώντας εκβιαστικά προς τα κόμματα της αντιπολίτευσης που είναι αδύνατο να το διαβάσουν και να τοποθετηθούν με τη σοβαρότητα που αρμόζει σε ένα τέτοιο νομοσχέδιο.. Να σημειώσουμε επίσης ότι το εν λόγω νομοσχέδιο είναι το τελευταίο που ψηφίζεται πριν κλείσει η Βουλή για τις γιορτές, που σε απλά ελληνικά σημαίνει ότι αν δεν το έφερνε ασθμαίνουσα η κυβέρνηση για ψήφιση, η χώρα δεν θα είχε σχέδιο εμβολιασμού μέχρι τα μέσα Ιανουαρίου!

 Αντίθετα με τα Μνημονιακά κόμματα που ψηφίζουν εκατοντασέλιδα ultimatum χωρίς να τα διαβάσουν καν, το ΜέΡΑ25 σέβεται πάρα πολύ την Κοινοβουλευτική διαδικασία για να αφήσουμε την κυβέρνηση Μητσοτάκη να την ευτελίζει τόσο ξεδιάντροπα.

 Αρνούμαστε να κάνουμε τους κομπάρσους στο επικοινωνιακό σόου μιας κυβέρνησης που δεν διστάζει να χρησιμοποιεί ακόμα και τον εμβολιασμό ως μέσο μικροκομματικής εκμετάλλευσης. Αρνούμαστε να νομιμοποιήσουμε μια τακτική που καταρρακώνει την εμπιστοσύνη των πολιτών απέναντι στην Πολιτεία. Το εθνικό σχέδιο εμβολιασμού είναι πολύ σοβαρή υπόθεση για να την εγκαταλείψουμε στην προχειρότητα, την ανευθυνότητα, και την ανικανότητα της κυβέρνησης Μητσοτάκη.

Το ΜέΡΑ25 θα απέχει από την ψηφοφορία της τροπολογίας Κικίλια.